པ་ཞེས་བྱའོ།།ཅི་འང་མེད་པ་ཞེས་བྱའོ།།དགྲ་བཅོམ་པ་ཞེས་བྱའོ།།ཟག་པ་ཟད་པ་ཞེས་བྱའོ།།ཉོན་མོངས་པ་མེད་པ།དབང་དང་ལྡན་པར་གྱུར་པ།སེམས་ཤིན་ཏུ་རྣམ་པར་གྲོལ་བ།ཤེས་རབ་ཤིན་ཏུ་རྣམ་པར་གྲོལ་བ།ཅང་ཤེས་པ།གླང་པོ་ཆེན་པོ།བྱ་བ་བྱས་པ།བྱེད་པ་བྱས་པ།ཁུར་བོར་བ།བདག་གི་དོན་རྗེས་སུ་ཐོབ་པ།སྲིད་པར་ཀུན་ཏུ་སྦྱོར་བ་ཡོངས་སུ་ཟད་པ།ཡང་དག་པའི་ཤེས་པས་སེམས་ཤིན་ཏུ་རྣམ་པར་གྲོལ་བ།ཤེས་རབ་ཤིན་ཏུ་རྣམ་པར་གྲོལ་བ།སེམས་ཀྱི་དབང་ཐམས་ཅད་ཀྱི་དམ་པའི་ཕ་རོལ་ཏུ་ཕྱིན་པའི་དགེ་སྦྱོང་ཞེས་བྱའོ།།བྲམ་ཟེ་ཞེས་བྱའོ།།ཁྲུས་བྱས་པ་ཞེས་བྱའོ།།ཕ་རོལ་ཏུ་སོང་བ་ཞེས་བྱའོ།།རིག་པར་བྱེད་པ་ཞེས་བྱའོ།།གཙང་སྦྲ་ཅན་ཞེས་བྱའོ།།སངས་རྒྱས་ཀྱི་སྲས་ཞེས་བྱའོ།།ཤཱཀྱའི་སྲས་ཞེས་བྱའོ།།ཚེར་མ་དཀྲུགས་པ་ཞེས་བྱའོ།།ཁྲིམས་མ་དྲལ་བ་ཞེས་བྱའོ།།འོབས་དྲལ་བ་ཞེས་བྱའོ།།འོབས་ལས་རྒལ་བ་ཅེས་བྱའོ།།ཟུག་རྔུ་ཕྱུང་བ་ཅེས་བྱའོ།།ནད་མེད་པ་ཅེས་བྱའོ།།དགེ་སློང་ཞེས་བྱའོ།།ཀུན་ནས་དཀྲིས་པ་མེད་པ་ཞེས་བྱའོ།།སྐྱེས་བུ་ཞེས་བྱའོ།།སྐྱེས་བུ་དམ་པ་ཞེས་བྱའོ།།སྐྱེས་བུ་མཆོག་ཅེས་བྱའོ།།སྐྱེས་བུ་ཆེན་པོ་ཞེས་བྱའོ།།སྐྱེས་བུ་སེང་གེ་ཞེས་བྱའོ།།སྐྱེས་བུ་གླང་པོ་ཆེ་ཞེས་བྱའོ།།སྐྱེས་བུ་ཅང་ཤེས་པ་ཞེས་བྱའོ།།སྐྱེས་བུ་ལྕིད་ཁྱེར་བ་ཅེས་བྱའོ།།སྐྱེས་བུ་དཔའ་བོ་ཅེས་བྱའོ།།སྐྱེས་བུ་རྩལ་པོ་ཆེ་ཞེས་བྱའོ།།སྐྱེས་བུ་མེ་ཏོག་ཅེས་བྱའོ།།སྐྱེས་བུ་པད་མ་ཞེས་བྱའོ།།སྐྱེས་བུ་པད་མ་དཀར་པོ་ཞེས་བྱའོ།།སྐྱེས་བུ་འདུལ་བ་ཞེས་བྱའོ།།སྐྱེས་བུ་ཟླ་བ་ཞེས་བྱའོ།།སྐྱེས་བུ་ཕལ་པ་མ་ཡིན་པ་ཞེས་བྱའོ།།མི་གོས་པ་ཞེས་བྱའོ།།དེ་ནས་བཅོམ་ལྡན་འདས་ཀྱིས་ཆོས་ཟབ་མོའི་བཟོད་པ་ལ་འཇུག་པའི་ཆོས་ཀྱི་རྣམ་གྲངས་འདི་བསྟན་པའི་ཕྱིར་ཚིགས་སུ་བཅད་པ་འདི་དག་གསུངས་སོ།།ནམ་ཞིག་འཇིག་རྟེན་ཁམས་འདི་འབྱུང་བ་དང་།།འཇིག་རྟེན་ཐམས་ཅད་ནམ་མཁར་གྱུར་པའི་ཚེ།།ཇི་ལྟར་སྔོན་བཞིན་ཕྱིས་ཀྱང་དེ་བཞིན་ཏེ།།ཆོས་རྣམས་ཐམས་ཅད་དེ་བཞིན་ཤེས་པར་གྱིས།།འཇིག་རྟེན་འདི་ན་ཇི་སྙེད་ཅི་ཡོད་པ།།ཆུ་ཡི་ཕུང་པོ་འདི་ནི་འོག་ཏུ་འགྲོ།འོག་ཏུ་ཅི་འདྲར་སྟེང་དུའང་དེ་བཞིན་ཏེ།།ཆོས་རྣམས་ཐམས་ཅད་